Diari Oficial de la Generalitat Valenciana


Sumari del DOGV 6947, del 21-01-2013 (2013/478)

ORDE 1/2013, de 14 de gener, de la Conselleria d'Infraestructures, Territori i Medi Ambient, per la qual s'aproven les bases reguladores d'un règim de primes per a la posada en valor de la biomassa forestal en terrenys forestals de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2013/01/14/1/dof/vci/html**

### Dades del document

Número de DOGV
:   6947

Data del DOGV
:   21-01-2013

Secció del DOGV
:   I. DISPOSICIONS GENERALS

Número del document
:   2013/478


Data del document
:   14-01-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Ordre

Anàlisi jurídica

 Descriptors 

:   * biomassa
    * legislació
    * suport econòmic
    * muntanya protegida

ORDE 1/2013, de 14 de gener, de la Conselleria d'Infraestructures, Territori i Medi Ambient, per la qual s'aproven les bases reguladores d'un règim de primes per a la posada en valor de la biomassa forestal en terrenys forestals de la Comunitat Valenciana. [2013/478]  
El Programa de Desenrotllament Rural de la Comunitat Valenciana 2007-2013 va ser aprovat mitjançant la Decisió de la Comissió C(2008) 3841, de 16 de juliol, i ha sigut modificat a través de l'aprovació de les decisions següents: Decisió de la Comissió C(2010) 1168, de 26 de febrer de 2010, i Decisió de la Comissió C(2010) 8295, de 30 de novembre de 2010. Així mateix, per mitjà d'un escrit de la Comissió, de data 4 de juliol de 2011, esta ha aprovat la tercera modificació del Programa de Desenrotllament Rural de la Comunitat Valenciana 2007-2013, proposada d'acord amb l'article 6, apartat 1, lletra c, i amb l'article 9 del Reglament (CE) núm. 1974/2006, de la Comissió (modificació menor).   
El dit programa inclou la mesura 226. Mitigació de la desertificació. Prevenció d'incendis forestals que, entre altres, conté actuacions encaminades a promoure estructures forestals menys vulnerables als incendis, vinculant la gestió forestal amb les estratègies de lluita contra incendis, i així afavorir el manteniment de rendes en el medi rural i un teixit empresarial que permeta la fixació de la població rural. Per a això, es va posar en marxa l'Orde d'1 de desembre de 2009 de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a la posada en valor de la biomassa forestal residual en terrenys forestals de la Comunitat Valenciana, modificada per l'Orde 12/2012, de 19 de juliol, de la Conselleria d'Infraestructures, Territori i Medi Ambient.  
  
La Llei 22/2011, de 28 de juliol, de Residus i Sòls Contaminats, en l'article 2, Àmbit d'aplicació, apartat e, exclou com a residus «?un altre material natural, agrícola o silvícola, no perillós, utilitzat en explotacions agrícoles i ramaderes, en la silvicultura o en la producció d'energia a base d'esta biomassa, per mitjà de procediments o mètodes que no posen en perill la salut humana o danyen el medi ambient». Per tant, no s'aplicaria la base primera de l'orde en què s'obligava que la biomassa forestal residual s'incorporara en els circuits habituals de valoració a través d'empreses que realitzen activitats de gestió dels residus de la silvicultura (codi LER 020107), en el cas d'ús energètic de la biomassa. Per això, es fa necessari aprovar una nova orde, a fi d'adaptar-se a la nova llei de residus.  
  
D'acord amb la Llei 38/2003, de 17 de novembre, General de Subvencions, i en virtut de les facultats que em conferixen l'article 28.e de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat Valenciana,   
  
  
ORDENE  
  
Article 1. Objecte i àmbit d'aplicació  
Aprovar les bases que regulen la concessió d'ajudes per a la posada en valor de la biomassa forestal en terrenys forestals de la Comunitat Valenciana.  
  
Article 1 bis. Definicions  
Als efectes de l'esta orde es definixen els termes següents :  
a) Biomassa. Fracció biodegradable dels productes i residus generats en els terrenys forestals que són processats amb fins energètics. Estaria formada pels materials vegetals procedents d'operacions silvícoles com ara podes, selecció de brots, aclarides, tales fitosanitàries i desbrossaments. També s'inclourien els residus d'aprofitaments de fusta, siguen procedents de tales finals o de tales intermèdies, llenya procedent d'escapçades, o material vegetal procedent de cultius energètics, llenyosos o herbacis, instal·lats en els terrenys forestals.   
  
b) Aprofitament forestal. Els que servixen per a fusta i llenyosos, inclosa la biomassa forestal, els de suro, pastos, caça, fruits, fongs, plantes aromàtiques i medicinals, productes apícoles i els altres productes i servicis amb valor de mercat característics de les muntanyes.  
c) Tales de millora. L'eliminació de peus amb l'objectiu de millorar les condicions de vida, l'espessor i la sanitat de la massa, com són les aclarides, l'eliminació de peus defectuosos, etc. No s'inclouen les tales de regeneració i d'aclarides.  
  
Article 2. Finançament de les ajudes  
1. Les ajudes regulades en esta orde estaran finançades pel FEADER en un 53 per cent, i la resta la sufragaran el Ministeri d'Agricultura, Alimentació i Medi Ambient i la Generalitat, en els percentatges que es determinen en el Programa de Desenrotllament Rural de la Comunitat Valenciana.  
2. Per a cada exercici, les ajudes es convocaran mitjançant una resolució de la directora de l'Agència Valenciana de Foment i Garantia Agrària, i es publicaran en el Diari Oficial de Comunitat Valenciana les convocatòries per a cada any, junt amb l'import global màxim, que financen les ajudes en funció de les disponibilitats pressupostàries anuals.  
3. Les ajudes establides en esta orde, dirigides exclusivament a la posada en valor de la biomassa forestal, de cap manera falseja o amenaça falsejar la competència afavorint determinades empreses o produccions, i, per tant, no es troben dins del supòsit arreplegat en l'apartat 1 de l'article 87 del Tractat Constitutiu de la Comunitat Europea, als efectes previstos en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Article 3. Bases  
La concessió de les ajudes es regirà per les bases que figuren en l'annex.  
  
DISPOSICIONS ADDICIONALS  
  
Primera  
Tots els actes dictats en els expedients de subvenció s'entendran condicionats al fet que en la corresponent resolució de concessió subsistisquen les mateixes circumstàncies de fet i de dret existents en el moment en què es van produir aquells actes.  
  
Segona  
Estes ajudes finançades per fons de la Unió Europea es regiran per la normativa comunitària en primer lloc, així com per les normes nacionals de desplegament i transposició.  
  
DISPOSICIÓ DEROGATÒRIA   
  
Única  
Es deroguen l'Orde d'1 de desembre de 2009 de la Conselleria d'Infraestructures, Territori i Medi Ambient, per la qual s'aproven les bases reguladores d'un règim de primes per a la posada en valor de la biomassa forestal residual en terrenys forestals de la Comunitat Valenciana (DOCV 6168, 18.12.2009), i l'Orde de 19 de juliol de la Conselleria d'Infraestructures, Territori i Medi Ambient, per la qual es modifica l'Orde d'1 de desembre de 2009 de la Conselleria de Medi Ambient, Aigua, Urbanisme i Habitatge, per la qual s'aproven les bases reguladores d'un règim de primes per a la posada en valor de la biomassa forestal residual en terrenys forestals de la Comunitat Valenciana (DOCV 6828, 27.07.2012).  
  
DISPOSICIONS FINALS  
  
Primera  
En tot allò no regulat en esta orde, caldrà ajustar-se al que disposa la Llei d'Hisenda Pública de la Generalitat Valenciana, el text refós de la qual va ser aprovat per Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions.  
Segona  
Esta orde entrarà en vigor a partir de l'endemà de la seua publicació en el Diari Oficial de la Comunitat Valenciana.   
  
València, 14 de gener de 2013   
  
La consellera d'Infraestructures, Territori i Medi Ambient,  
ISABEL BONIG TRIGUEROS  
  
  
ANNEX  
  
Bases per a la concessió de primes destinades a la posada en valor de la biomassa residual forestal  
  
Primera. Objecte i àmbit d'actuació   
1. Seran objecte de les ajudes la retirada i posada en valor de la biomassa forestal procedent d'incendis forestals, d'aprofitaments forestals i de tales de millora que tinguen com a objecte la conservació de l'estructura forestal de les masses d'arbres.  
Els treballs de retirada de la biomassa forestal comprendran arreplega, empacament o estellament i, si és el cas, apilament.   
En tots els casos anteriors s'haurà d'incloure la dita biomassa en plantes de valoració energètica. El període de vigència del règim de primes establit en esta orde és de tres anys, exercicis pressupostaris 2013 a 2015.  
3. L'àmbit d'actuació de les ajudes regulades per esta orde seran els terrenys forestals de la Comunitat Valenciana no gestionats per la Conselleria d'Infraestructures, Territori i Medi Ambient, així com aquells altres terrenys forestals de titularitat municipal inclosos en el Catàleg de forests d'utilitat pública.  
  
Segona. Requisits dels beneficiaris  
1. Podran ser beneficiaris de les primes, les persones físiques o jurídiques titulars de drets de propietat, d'ús i gaudi legalment reconeguts, de terrenys de titularitat pública o privada inclosos en l'àmbit d'actuació d'esta orde.  
2. Les persones físiques o jurídiques titulars de terrenys de titularitat privada podran a autoritzar entitats locals o entitats sense ànim de lucre, la utilització dels seus terrenys per a les actuacions previstes en esta orde.  
Així mateix, podran ser beneficiaris les persones físiques donades d'alta com a autònomes i les persones jurídiques que realitzen l'activitat forestal per a la qual s'atorga l'ajuda (activitat principal forestal).   
3. No podran obtindre la condició de beneficiari de les ajudes regulades en esta orde les persones o entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.  
  
Tercera. Obligacions dels beneficiaris  
1. Els beneficiaris de les primes hauran de:  
a) Complir l'objectiu, realitzar l'activitat o adoptar el comportament que fonamenta la concessió de la subvenció.   
b) Mantindre actualitzat un quadern, el model del qual s'adjunta en l'annex, on queden reflectides totes les operacions i pràctiques que es realitzen, que estarà sempre a disposició dels òrgans de gestió i inspecció.  
c) Sotmetre's a les actuacions de comprovació a efectuar per l'òrgan concedent, així com a qualssevol altres de comprovació i control financer que corresponen a la Intervenció General en relació amb les subvencions i ajudes concedides, i aportar tota la informació que siga requerida en l'exercici de les dites actuacions.  
d) Els beneficiaris de les ajudes seran sotmesos als controls establits en el Reglament (CE) 65/2011, de la Comissió, de 27 de gener de 2011, i així mateix hauran de mantindre a disposició de la Comissió els justificants de gastos i d'ingressos de l'operació cofinançada per FEADER, durant almenys els tres anys següents a aquell en què l'organisme pagador realitze el pagament final.  
e) Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i davant de la Seguretat Social.  
f) Realitzar els treballs objecte d'esta ajuda en el període comprés entre la publicació en el Diari Oficial de la Comunitat Valenciana de la resolució aprovatòria i el dia 15 de novembre de l'any per al qual es va sol·licitar l'ajuda.  
No obstant això, el sol·licitant podrà iniciar els treballs inclosos en l'expedient d'ajudes a partir de l'1 de gener de l'any en què es resolga el dit expedient i amb anterioritat a la resolució de les ajudes.  
En este cas serà preceptiu un informe del personal tècnic de la Conselleria d'Infraestructures, Territori i Medi Ambient, en què s'acredite la data d'inici dels treballs, per la qual cosa l'interessat haurà de comunicar la data d'inici dels dits treballs amb una antelació mínima de 15 dies, per mitjà d'un escrit dirigit al director territorial de la Conselleria d'Infraestructures, Territori i Medi Ambient, a l'efecte que s'emeta el corresponent informe. La iniciació dels treballs, amb anterioritat a la resolució de les ajudes, no generarà en cap cas compromís o cap prioritat per a la concessió d'estes. Amb caràcter excepcional i per causa degudament justificada, es podrà concedir una pròrroga en el termini d'execució, i per a això serà necessari que esta siga sol·licitada per mitjà d'un escrit dirigit al director territorial de la Conselleria d'Infraestructures, Territori i Medi Ambient, amb una antelació mínima de 15 dies sobre la data de finalització del període d'execució.  
  
g) Els beneficiaris hauran de disposar de l'autorització de tala de la direcció territorial corresponent en el moment d'iniciar els treballs.  
  
h) Comunicar a l'òrgan concedent, en qualsevol moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. Esta comunicació haurà d'efectuar-se només es conega i, en tot cas, amb anterioritat a la justificació de l'aplicació donada als fons percebuts.  
  
i) Procedir al reintegrament dels fons percebuts quan corresponga, d'acord amb el que establixen els articles 36, 37 i 40 de la Llei 38/2003, de 17 de novembre, General de Subvencions.  
j) Complir en tot moment la normativa ambiental i territorial corresponent a cada tipus d'obra i àmbit territorial. Es tindrà especial atenció a la corresponent a espais naturals protegits i a incendis forestals.  
  
k) Les altres previstes en l'article 14 de la Llei 38/2003, de 17 de novembre, General de Subvencions.  
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.  
  
Quarta. Activitats objecte de les ajudes  
Retirada de biomasses forestal i la seua incorporació al circuit de valoració.  
  
Quinta. Quantia de les ajudes  
  
  
  
En cap cas serà subvencionable la tala de peus per a fusta amb diàmetre superior a 23 cm.   
Sexta. Sol·licituds i documentació   
1. Totes les sol·licituds aniran dirigides a la Conselleria d'Infraestructures, Territori i Medi Ambient. Cada sol·licitud comprendrà totes les actuacions objecte d'ajudes corresponents a cada parcel·la o subparcel·la forestal pertanyents a una mateixa persona física o jurídica situades en un mateix terme municipal. El sol·licitant, només podrà presentar un únic expedient amb una o més sol·licituds. No s'admetrà a tràmit més d'una sol·licitud d'ajuda sobre una mateixa propietat.  
2. Els interessats hauran de sol·licitar les ajudes que es regulen en esta orde per mitjà dels formularis arreplegats en l'annex de l'orde, en els quals hauran de figurar:  
a) Documentació acreditativa de la identificació del sol·licitant.  
Persones físiques:  
- Fotocòpia compulsada del document nacional d'identitat (DNI/NIF) o passaport en vigor.  
- Fotocòpia compulsada de la targeta de resident per als estrangers.  
Persones jurídiques o agrupació de persones físiques:  
- Còpia compulsada del CIF.  
- Còpia compulsada dels estatuts de l'entitat o escriptura de constitució o qualsevol altre document admissible en dret que ho acredite i còpia de poders que acrediten la representació.  
- Certificació de l'acta on conste l'acord de sol·licitar les ajudes i nomenament del representant de l'entitat per a efectuar-ne la gestió.  
  
- En el cas de les entitats locals, certificat de l'acord adoptat per l'òrgan competent de l'entitat local.  
b) Acreditació de complir els requisits per a ser beneficiari  
- Si és el cas, documents acreditatius de la titularitat de drets de propietat, d'ús i gaudi, per mitjà d'escriptura pública registrada, certificació registral o per mitjà de qualsevol forma vàlida en dret.  
- Si és el cas, a més, l'autorització de propietari de titularitat privada a entitat local o entitat sense ànim de lucre, i a persones físiques donades d'alta com a autònoms o persones jurídiques que realitzen l'activitat forestal per a la qual s'atorga l'ajuda, indicant parcel·les o subparcel·les forestals on s'executaran els treballs i l'objecte de la subvenció, acompanyada de declaració jurada de la part representada de no haver sol·licitat la mateixa ajuda.  
- Si és el cas, les persones físiques donades d'alta com a autònoms o persones jurídiques que realitzen l'activitat forestal per a la qual s'atorga l'ajuda, document que acredite l'activitat principal forestal.   
c) Dades de totes les parcel·les o subparcel·les forestals que s'inclouen en cada una de les sol·licituds de cada expedient, indicant les referències cadastrals alfanumèriques amb la superfície de les parcel·les o subparcel·les forestals, incloent-hi coordenades UTM. Pla cadastral de les parcel·les afectades.  
d) L'autorització o sol·licitud d'autorització de tala per les direccions territorials corresponents, a fi de garantir la traçabilitat de la biomassa.  
e) Annex de càlcul estimatiu de les tones de restes de biomassa forestal per unitat de superfície i total, períodes i termini per a la realització dels treballs, incloent-hi el circuit de valoració que s'emprarà, amb indicació de la procedència (restes que no siguen per a fusta procedents d'incendis forestals, aprofitaments o tales de millora) que haurà de ser la mateixa per a cada expedient.  
En l'annex, el càlcul de les tones haurà d'estar degudament justificat i vindrà firmat per un professional amb titulació forestal universitària.  
  
e) Imprés de manteniment de tercers per a pagaments de la Generalitat Valenciana degudament omplit, segons Orde de 31 d'agost de 2007 de la Conselleria d'Economia, Hisenda i Ocupació (DOCV 5596, 11.09.2007).  
f) Documentació acreditativa de trobar-se el sol·licitant al corrent o exempt de les seues obligacions tributàries i amb la Seguretat Social, en els termes establits en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i d'acord amb la Resolució de 25 de juny de 1996 del conseller d'Economia i Hisenda, per la qual es fa pública la relació de subvencions en matèria d'agricultura, que s'entenen equiparades als efectes de l'article 3.7 de l'Orde de 30 de maig de 1996, de la Conselleria d'Economia, Hisenda i Ocupació.  
La presentació de la sol·licitud de subvenció comportarà l'autorització del sol·licitant perquè la Conselleria d'Infraestructures, Territori i Medi Ambient i l'Agència Valenciana de Foment i Garantia Agrària obtinguen de forma directa l'acreditació d'estes circumstàncies a través de certificats telemàtics, i en este cas el sol·licitant hi podrà denegar expressament el consentiment; si ho fa, haurà d'aportar el certificat en els termes que preveu el paràgraf anterior.  
g) Declaració responsable acreditativa de no estar sotmés a les prohibicions per a obtindre la condició de beneficiari establida en l'article 13, apartat 2, de la Llei 38/2003, de 17 de novembre, General de Subvencions.  
h) Declaració que totes les dades són certes i que el titular coneix les condicions establides per la normativa per a la concessió de les ajudes.  
  
i) Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita la subvenció.  
j) Declaració que el titular adquirix els compromisos que s'adquirixen en esta orde.  
k) Declaració que prestarà col·laboració per a facilitar els controls i l'assessorament tècnic corresponents, així com que reintegrarà les quantitats cobrades indegudament, incrementades, si és el cas, amb l'interés legal corresponent.  
2. Les sol·licituds s'ompliran en tots els apartats i hauran d'anar firmades pel titular de les parcel·les o subparcel·les o una persona degudament autoritzada per ell. En tot cas, quan el sol·licitant actue a través de representant, este haurà d'acreditar fefaentment esta condició, i també, tal com s'expressa en la sol·licitud, les seues dades personals.   
3. Quan els documents exigits ja estigueren en poder de la Conselleria d'Infraestructures, Territori i Medi Ambient, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que estos documents romanguen vigents i no hagen transcorregut més de cinc anys des de la finalització del procediment a què corresponguen, i s'haurà d'indicar expressament en la sol·licitud -apartat observacions- la data, el número d'expedient i l'òrgan on van ser presentats.  
  
4. Quan la sol·licitud no reunisca els requisits establits en la present orde o no s'adjunte la documentació que d'acord amb esta resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, es requerirà a l'interessat perquè en un termini de 10 dies, esmene la falta o adjunte la documentació necessària, amb indicació que si no ho fa així, es considerarà que ha desistit de la sol·licitud, després de la resolució prèvia, que haurà de ser dictada en els termes que preveu l'article 42 de l'esmentada llei per l'òrgan que tinga atribuïda l'ordenació i la instrucció del procediments, segons les bases reguladores.  
  
5. Així mateix, es podrà requerir del sol·licitant qualssevol altres dades, documents i informes complementaris que resulten necessaris per a la resolució de l'expedient, així com l'acreditació dels requisits a què es referix la documentació administrativa.  
  
Sèptima. Subvencionalitat dels gastos  
Segons s'establix en l'article 71 del Reglament 1698/2005, les operacions cofinançades no hauran de concloure abans de la data d'inici de la subvencionalitat, i per a esta orde només podran beneficiar-se de la contribució FEADER a condició que l'organisme pagador abone l'ajuda corresponent entre l'1 de gener de 2013 i el 31 de desembre de 2015.  
  
  
Octava. Lloc i termini de presentació de la sol·licitud d'ajudes   
1. Els sol·licitants hauran de presentar la instància i la documentació corresponent, segons el que disposa la base sexta, dirigida a la Conselleria d'Infraestructures, Territori i Medi Ambient, en qualsevol dels servicis territorials de la Conselleria d'Infraestructures, Territori i Medi Ambient, o en qualsevol altra de les formes previstes en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas d'entitats locals interessades, la instància haurà d'anar subscrita per l'òrgan competent en l'àmbit local.  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial Decret 1829/1999, de 3 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol de 1998 (CGD 3157/1736), del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria d'Infraestructures, Territori i Medi Ambient siga datat i segellat per l'oficina de correus corresponent; s'entendrà com a data vàlida de presentació aquella que aparega com a data de presentació de la sol·licitud en l'oficina de correus corresponent.  
  
3. El termini de presentació de sol·licituds serà amb caràcter general d'un mes a comptar de l'endemà de la publicació de la convocatòria anual en el Diari Oficial de la Comunitat Valenciana.  
  
Novena. Ordenació i instrucció del procediment  
Els òrgans encarregats de l'ordenació i instrucció del procediment seran les seccions forestals de les direccions territorials de la Conselleria d'Infraestructures, Territori i Medi Ambient, corresponents a la província de la Comunitat Valenciana on estiguen localitzades les parcel·les o subparcel·les forestals que, d'ofici, acordaran totes les actuacions necessàries per a la determinació, el coneixement i la comprovació de les dades en virtut de les quals han de pronunciar-se sobre la resolució.   
  
  
Deu. Valoració i proposta de resolució  
1. La concessió de les ajudes es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions, d'acord amb els criteris de valoració que s'indiquen en l'apartat 5.  
2. Amb caràcter previ a la valoració dels expedients serà emés per un tècnic forestal de la Conselleria d'Infraestructures, Territori i Medi Ambient un informe de viabilitat dels treballs per a l'execució dels quals se sol·licita l'ajuda.  
3. La valoració de les sol·licituds presentades la farà una comissió de valoració, composta pel cap de servici d'Ordenació i Gestió Forestal, que actuarà de president, un representant de cada una de les direccions territorials de la Conselleria d'Infraestructures, Territori i Medi Ambient, un representant del Servici d'Ordenació i Gestió Forestal, un representant de la Secretaria General Administrativa de la Conselleria d'Infraestructures, Territori i Medi Ambient, que atenent els criteris i requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.   
  
4. De forma prèvia, els treballs per a l'execució dels quals se sol·licita l'ajuda que tinguen un informe de viabilitat negatiu, una vegada ratificat este per la comissió avaluadora, quedaran rebutjats i no es procedirà a la seua valoració.  
5. Es tindran en compte els criteris de valoració següents, i d'acord amb la baremació següent:   
- Sol·licituds les parcel·les o subparcel·les de les quals estan incloses en terrenys afectats per grans incendis forestals l'any anterior o l'any per al qual se sol·licita la prima: 4 punts.  
- Sol·licituds les parcel·les de les quals incloses en terrenys forestals en què s'han sol·licitat aprofitaments forestals o tales de millora que tinguen com a objecte la conservació de l'estructura forestal de les masses d'arbres: 3 punts.  
- Sol·licituds les parcel·les de les quals estan incloses en terrenys forestals amb pla tècnic de gestió forestal: 2 punts.  
- Sol·licituds les parcel·les de les quals estan incloses en Xarxa Natura 2000: 1 punt.   
Quan en una mateixa sol·licitud s'inclouen parcel·les o subparcel·les amb diferent puntuació, s'aplicarà un valor mitjà ponderat per la superfície de cada parcel·la o subparcel·les.  
6. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris de la subvenció que hagen superat un llindar mínim en la valoració.  
En el cas que l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar-ne l'increment, respectant el límit de la consignació pressupostària.  
  
Onze. Resolució  
1. Correspon al director general de Medi Natural resoldre sobre la concessió de les subvencions convocades, segons l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els distints òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació (DOCV 6809, 03.07.2012).  
  
2. En la resolució de la concessió s'haurà d'indicar expressament que les primes estan subvencionades pel FEADER en virtut del Programa de Desenrotllament Rural de la Comunitat Valenciana, 2007-2013.   
3. La resolució, que serà motivada i tindrà els efectes i el contingut previstos en l'article 25 de la Llei 38/2003, de 17 de novembre, General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
4. El termini màxim per a resoldre les sol·licituds d'ajuda, serà de sis mesos comptats des de la data de finalització del termini de presentació de sol·licituds. Transcorregut el dit termini sense haver-se notificat resolució expressa, els interessats podran entendre desestimades les seues sol·licituds per silenci administratiu en els termes que preveuen l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.  
5. Els beneficiaris de les subvencions podran renunciar expressament a estes en el termini d'un mes a partir de l'endemà de la notificació de la resolució de la concessió.  
6. En el cas que les tones concedides siguen inferiors a les sol·licitades, hauran d'aportar un pla amb la delimitació de la superfície on es realitzaran els treballs, amb la seua referència cadastral.  
  
Dotze. Publicitat de les ajudes  
En virtut de l'article 44 bis del Reglament (CE) número 1290/2005, del Consell, de 21 de juny, sobre finançament de la política agrícola comuna, es garantirà la publicació anual a posteriori dels beneficiaris del FEADER, així com de l'import total del finançament públic per beneficiari. La dita publicació s'efectuarà amb el contingut, la forma i la data previstos en el Reglament (CE) número 259/2008 de la Comissió, de 18 de març, pel qual s'establixen disposicions d'aplicació del mencionat Reglament (CE) número 1290/2005, pel que fa a la publicació d'informació sobre els beneficiaris de fons precedents del FEAGA i del FEADER.  
  
Tretze. Recursos  
1. Les resolucions adoptades, en dictar-se per delegació, indicaran expressament esta circumstància i es consideraran dictades per l'òrgan delegatori, esgotant la via administrativa. Contra estes resolucions es podrà interposar el recurs contenciós administratiu en el termini de dos mesos, a comptar de l'endemà de la seua notificació, davant dels jutjats contenciosos administratius, de conformitat amb el que preveuen els articles 25 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
2. Tot això sense perjuí de la interposició del recurs potestatiu de reposició davant del director de l'Agència Valenciana de Foment i Garantia Agrària, en el termini d'un mes, a comptar de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Catorze. Règim de compatibilitat  
L'import de les ajudes regulades en esta orde en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.  
Segons allò que s'ha indicat en l'article 71.1 del Reglament (CE) número 1698/2005, els gastos cofinançats pel FEADER no seran cofinançats per mitjà de la contribució dels fons estructurals, del fons de cohesió o de qualsevol altre instrument financer comunitari. Podran cofinançar-se únicament a càrrec d'un sol eix del programa de desenrotllament rural. Quan una operació corresponga a mesures de més d'un eix, el gasto s'assignarà a l'eix dominant.  
  
Quinze. Pagament de les primes concedides al beneficiari  
1. Per al cobrament de la prima, el beneficiari haurà de presentar, abans del 15 de novembre de cada any, una sol·licitud de pagament dirigida a les direccions territorials de la Conselleria d'Infraestructures, Territori i Medi Ambient, segons model d'instància que s'adjunta en esta orde.  
S'haurà d'aportar, junt amb la sol·licitud de cobrament, un quadern de control amb les zones d'actuació, que haurà d'incloure la informació següent per separat per a cada parcel·la o subparcel·la forestal, tal com s'especifica en la sol·licitud:  
- Dades administratives de les parcel·les: polígon i parcel·la cadastral, propietat, superfície de les parcel·les.  
- Dades de la massa: espècie, volum de fusta, tones de residus.  
  
Així mateix, haurà de presentar guia de trànsit degudament omplida on figuren el beneficiari, la procedència de la biomassa, el número d'expedient administratiu d'autorització de la tala, la quantitat de biomassa efectivament gestionada, la data d'entrada en l'empresa, junt amb el tiquet de pesada de bàscula, i el certificat on es facen constar les quantitats efectives gestionades, firmat pel director tècnic de la instal·lació. El valor del tiquet de pesada serà l'emprat per a calcular la prima. En el cas que siga superior a la quantitat sol·licitada pel beneficiari, serà esta última la que es tinga en compte per a calcular la prima.  
  
2. Els treballs de retirada de la biomassa forestal hauran de realitzar-se en la totalitat de la superfície objecte d'aprofitament previ.  
3. Les persones físiques o jurídiques no exonerades del compliment del que establix l'Orde de 30 de maig de 1996, de la Conselleria d'Economia i Hisenda, hauran d'adjuntar junt amb la sol·licitud de cobrament anual, i en el cas de no haver autoritzat a la Conselleria d'Infraestructures, Territori i Medi Ambient i l'Agència Valenciana de Foment i Garantia Agrària l'obtenció per mitjà de sistemes telemàtics, un certificat vigent d'estar al corrent de les seues obligacions tributàries i amb la Seguretat Social, en el cas que el que van presentar amb la sol·licitud de l'ajuda no estiguera en vigor, en els termes establits en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
  
  
Setze. Règim de control  
1. Els beneficiaris d'ajudes cofinançades pel FEADER i, per tant, incloses en el Programa de Desenrotllament Rural (PDR) seran sotmesos a tots els controls disposats en el Reglament (CE) 65/2011, de la Comissió, de 27 de gener de 2011, pel qual s'establixen disposicions d'aplicació del Reglament (CE) número 1698/2005, del Consell, pel que fa a l'aplicació de procediments de control i la condicionalitat en relació amb les mesures de desenrotllament rural, i als controls que puguen dur a terme la Intervenció General de l'Estat i els organismes competents de la Unió Europea.  
2. La Conselleria d'Infraestructures, Territori i Medi Ambient realitzarà controls administratius del 100% de les primes concedides.   
Els controls administratius consistiran en la comprovació de les dades consignades en la sol·licitud de la prima, així com l'adequació d'estos amb les dades que es troben en poder de l'Administració pública.  
3. A més del control administratiu, es realitzarà un control sobre el terreny d'una mostra que representa almenys el 5 per cent del pressupost anual concedit. En el control sobre el terreny, es comprovarà el compliment dels compromisos en les parcel·les o subparcel·les forestals sol·licitades, així com la superfície d'estes. Els controls sobre el terreny seran duts a terme per la Direcció General de Gestió del Medi Natural. Els titulars facilitaran a l'Administració el corresponent quadern actualitzat on estaran reflectides totes les operacions i pràctiques realitzades, així com tots els requisits i les proves que es consideren necessaris per a comprovar la subvencionalitat de les parcel·les.  
  
4. Quan es comprove que la quantitat de biomassa determinada en els controls és superior a la declarada en la sol·licitud de prima, serà esta última la que es tinga en compte per al càlcul de l'import de la prima.   
  
  
Dèsset. Pèrdua o minoració de l'ajuda  
1. Qualsevol alteració de les condicions tingudes en compte per a la concessió de les primes i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, que incomplisquen el que establix la base catorze, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.   
  
2. Igualment, l'incompliment pel beneficiari dels requisits i les condicions que van donar lloc a l'atorgament de la prima, així com la falta de justificació o la justificació insuficient de l'ajuda concedida en el termini establit a este efecte, així com la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.  
4. La resolució corresponent serà dictada pel director general de Medi Natural, per delegació de la directora de l'Agència Valenciana de Foment i Garantia Agrària.  
  
Díhuit. Del reintegrament de les ajudes  
Per al reintegrament de les ajudes seran aplicables les normes arreplegades en els articles 36 i 37 de la Llei 38/02662, de 17 de novembre, General de Subvencions.  
En les ajudes finançades per FEADER, en els casos d'irregularitats i de recuperació de sumes indegudament pagades, serà aplicable el que disposa el Reglament 1848/2006, relatiu a les irregularitats i a la recuperació de les sumes indegudament pagades en el marc de la política agrícola comuna.  
  
Dènou. Règim d'infraccions i sancions  
Seran aplicables les normes arreplegades en els articles 36 i següents de la Llei 38/2003, de 17 de novembre, General de Subvencions, i la resta de normes concordants.  
  
Vint. Compatibilitat de les ajudes amb la política comunitària de competència  
Les ajudes previstes en el règim d'ajudes es corresponen amb les establides per l'article 48 del Reglament (CE) número 1698/2005.  
  
Este règim d'ajudes és compatible amb la política comunitària de competència en virtut de l'article 57.2 del Reglament (CE) número 1974/2006, en la nova redacció que en fa el Reglament (CE) número 363/2009, segons el qual «els programes de desenrotllament rural podran incloure pagaments realitzats pels estats membres per al desenrotllament rural, exclosos de l'àmbit d'aplicació de l'article 36 del tractat, a favor de mesures previstes en els articles 43 a 49, del Reglament (CE) número 1698/200, sempre que l'ajuda estatal s'haja descrit de la manera indicada en l'annex II, punt 9.B, d'este reglament».


Còpia Permalink ELI